**Víctor Mora Pujadas** (Bartzelona, 1931ko ekainaren 6a - *ib.*, 2016ko abuztuaren 17a) kataluniar idazle, itzultzaile eta komiki-gidoilaria izan zen. Batez ere *El Capitán Trueno* komikia sortu zuelako da ezaguna. Haren komikiak oso popularrak izan ziren Hego Euskal Herrian, batez ere 50. eta 60. hamarraldietan, baina baita 70. eta 80.etan, komikiok berrargitaratu zirenean.

Haurtzaroa eta gaztaroa
-----------------------

Gerra Zibila piztutakoan, bere familia Frantziara joan zen, eta Victor gazteak hantxe igaro zuen haurtzaroa. Aita hil ondoren, berriz, hamar urterekin, Bartzelonara itzuli zen. Bizimodua atera behar eta, hamaika urterekin eskola utzi eta era askotako lanak egin zituen.

Komikigintzan
-------------

Victor Mora autodidakta izan zen, eta haren karrera komikigintzan 1948an hasi zen, ordezkatu zituenean Rafael Gonzalez Martinez eta Francisco Gonzalez Ledesma *Doctor Niebla* sailean, Francisco Hidalgok marraztua. 1949an sortu zuen *Capitán Kerr* saila *Historietas* aldizkarirako, non gidoia eta marrazkiak egin zituen, biak.

Hogei urte zituela, Bruguera argitaletxean hasi zen lanean, eta bertan, 1956an pertsonaia bat sortu zuen, *El Capitán Trueno,* Erdi Aroan girotuta. "Victor Alcázar" gaitzizenarekin sinatu zuen lan hori. Marrazkiak, berriz, Miguel Ambrosio Zaragozak egin zituen, "Ambrós" gisa ezagunagoa. Pertsonaiak sekulako arrakasta izan zuen, eta zenbaki batzuk 350.000 ale saltzera iritsi ziren.

Bi urte geroago, 1958an, formula arrakastatsua errepikatu, eta beste pertsonaia bat sortu zuen, *El Jabato,* Erromako inperioaren garaian girotua, eta Francisco Darnisek marraztua. Berak sortuak dira, halaber, beste pertsonaia hauek: *El Cosaco Verde* (1960), Errusian girotua, eta *El Corsario de Hierro* (1970), non protagonista XVII. mendeko nabigatzaile espainiarra baitzen. Bereak dira, orobat, beste komiki hauek: *Dani Futuro,* *El Sheriff King,* *Taramis, Tequila Bang,* *Felina,* *Les anges d’acier,* *Les inoxidables* eta *Les chroniques de l’innomé.* 1988tik 1992ra bitartean *TBO* aldizkaria zuzendu zuen.

Nobelagintzan
-------------

Bere lehen nobela, *Els plàtans de Barcelona,* 1966an argitaratu zen, lehendabizi frantsesez, ez baitzuen Espainiako gobernuaren zentsura gainditu. Urte batzuk geroago, 1972an, katalanez argitaratu zen. Guztira bost narrazio-liburu eta 14 eleberri idatzi zituen. Baita lau saio ere.

Militantea
----------

Víctor Mora PSUC alderdiko kide izan zen. Hori zela eta, polizia frankistak bera eta bere neska-laguna atxilotu zituen aldi labur batez, "masoi eta komunista" izatearen akusaziopean.

Eragina Euskal Herrian
----------------------

Garai batean, Hego Euskal Herrian bereziki, asko saldu ziren Victor Moraren komikiak, batez ere *El Capitán Trueno* eta *El Jabato.* Iban Zaldua idazleak 2012ko abenduan *Ikastola* aldizkarian adierazi zuen bezala: "Umetan, 8 bat urterekin. 50 eta 60 hamarkadetako komikien berrargitalpenak atera ziren koloretan. Ez zen nirea familia bereziki irakurzalea, Salvatek argitaratutako klasikoen bilduma zuten, askoz gehiago ez. Baina astero komiki pare bat erosten ziguten, *Capitán Trueno* eta *El Jabato* bereziki, eta *Charlie Brown* ere bai tarteka".

Kanpo loturak
-------------

* Iban Zaldua: Etxeko besaulkitik mugitu gabe bizitza erakargarriak bizitzeko aukerak ematen dizkizu komikiak. *Ikastola* aldizkarian.

|  |  |
| --- | --- |
| Autoritate kontrola | 
* **Wikimedia proiektuak**
* Wd Datuak: Q552433
* **Identifikadoreak**
* WorldCat
* VIAF: 51693596
* ISNI: 0000 0001 2025 679X
* BNE: XX1638498
* BNF: 119167144 (data)
* CANTIC: a10435773
* GND: 174368178
* LCCN: n79064722
* NKC: xx0199013
* NLA: 35720391
* Tabakalera ID: 93576
* SUDOC: 027036812
* BIBSYS: 90532309
* UB: a1000193
* ICCU: UBOV058057
* Open Library: OL5584365A
* **Hiztegiak eta entziklopediak**
* DBE: url

 |

* Wd Datuak: Q552433